છેલ્લા કેટલાક સમયથી સૌરાષ્ટ્ર યુનિવસિર્ટીનો વહીવટ કથળી રહ્યો હોવાની ફરિયાદો સતત ઊઠતી રહી છે. અત્યારે તો સ્થિતિ એવી છે કે સરકારને સોૈરાષ્ટ્ર યુનિવસિર્ટી માટે કાયમી કુલપતિ પણ મળતા નથી, ઈન્ચાર્જથી જ ગાડું ગબડાવવામાં આવે છે. સોૈરાષ્ટ્ર યુનિવસિર્ટીના કુલપતિ તરીકે ડૉ. પ્રતાપસિંહ ચોૈહાણની ટર્મ ચારેક મહિના પહેલાં પુરી થયા બાદ નવા કુલપતિની શોધ માટે સરકારે એક સર્ચ કમિટી બનાવી હતી. આ કમિટીની બેઠકો પણ મળી હતી, પણ તેમાં કાયમી કુલપતિનું નામ નક્કી કરી શકાયું ન હતંુ. અંતે સરકારે ડૉ. કમલ ડોડિયાને ઈન્ચાર્જ કુલપતિ તરીકેની નિયુક્તિ આપી દીધી હતી. તેમનો સમયગાળો આશરે ત્રણ મહિનાનો હતો. આ ત્રણ મહિના પુરા થઈ થવાના બાકી હતા ત્યારે સરકારે ફરી નવા કુલપતિની શોધ માટે સર્ચ કમિટીની રચના કરી હતી. આ કમિટીની બેઠક પણ મળી હતી. કાયમી કુલપતિનું નામ નક્કી થઈ શક્યું ન હતું. સરકારે ફરી એક વાર ડૉ. કમલ ડોડિયાના સ્થાને હોમ સાયન્સ વિભાગના વડા ડૉ.નીલામ્બરીબહેન દવેની ઈન્ચાર્જ કુલપતિ તરીકે નિમણૂક કરતો ઓર્ડર કર્યો છે. આમ બબ્બે વાર ઈન્ચાર્જ કુલપતિને યુનિ.નો હવાલો સોંપવામાં આવ્યો છે. યુનિ.ના પરીક્ષા નિયામક અને રજિસ્ટ્રાર પણ હાલ ઈન્ચાર્જમાં છે. આમ યુનિ.નો વહીવટ ઈન્ચાર્જ ધોરણે જ ચાલતો હોવાની નોબત આવી છે.